OpenLLM-France/wikimedia huggingface dataset:
# Patterson (Louisiana)

Patterson és una població dels Estats Units a l'estat de Louisiana. Segons el cens del 2000 tenia 6.530 habitants.

## Demografia

Segons el cens del 2000, Patterson tenia 5.130 habitants, 1.852 habitatges, i 1.364 famílies. La densitat de població era de 805,2 habitants/km².
Dels 1.852 habitatges en un 38,1% hi vivien nens de menys de 18 anys, en un 51,2% hi vivien parelles casades, en un 17,3% dones solteres, i en un 26,3% no eren unitats familiars. En el 22,6% dels habitatges hi vivien persones soles el 7,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,75 i el nombre mitjà de persones que vivien en cada família era de 3,22.
Per edats la població es repartia de la següent manera: un 30,9% tenia menys de 18 anys, un 8,3% entre 18 i 24, un 29,9% entre 25 i 44, un 20,9% de 45 a 60 i un 10% 65 anys o més.
L'edat mediana era de 33 anys. Per cada 100 dones de 18 o més anys hi havia 91,1 homes.
La renda mediana per habitatge era de 23.725 $ i la renda mediana per família de 30.000 $. Els homes tenien una renda mediana de 30.618 $ mentre que les dones 19.286 $. La renda per capita de la població era de 12.038 $. Entorn del 26,4% de les famílies i el 30,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Patterson». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Patterson». American Fact Finder. Oficina del Cens dels Estats Units, 12-01-2010.
# Partit de la Unitat Nacional (Txecoslovaquia)

El Partit de la Unitat Nacional (en txec: Strana národní jednoty o Strana národního sjednocení) va ser un partit creat el 21 de novembre de 1938 en la part txeca de Txecoslovaquia després de l'ocupació d'una gran part del país per Alemanya (Acords de Munic) i Hongria (Prime arbitratge de Viena) com a últim intent d'unificar forces per salvar Txecoslovàquia de la desaparició. El seu equivalent eslovac en la part eslovaca de Txecoslovaquia va ser el Partit Popular Eslovàc de Hlinka-Partit de la Unitat Nacional Eslovaca creat el 8 de novembre.
Incloïa la majoria de tots els partits polítics checs anteriors: majoria absoluta del Partit Republicà dels Agricultors i Campesins, Unificació Nacional, Partit dels Comerçants Txecoslovacs, Comunitat Fascista Nacional, partits menors com la Liga Nacional, Partí Socialcrist Txecoslovàc, Partit Popular Nacional i part del Partit Popular Txecoslòc i Partit Nacional Social Txec.
Ideològicament, el partit era corporativista i quasi fascista. El president del partit va ser el primer ministre Rudolf Beran.
El partit es va dissoldre per força després de la creació del Protectorat de Bohèmia i Moravia el març de 1939. Una part dels membres va crear la Národní souručenství (en espanyol, Associació Nacional), l'única organització política txeca permesa pels alemanys en el Protectorat.

## Referències

* ↑ Jaroš, Tomáš (11 gener 2012). "Strana národní jednoty ve druhé republice (1938 - 1939)". e-Polis.cz (in Czech). Consultat 16 setembre 2018.
# Perdiguers

«Perdiguers» té aquests significats:
Edificis
* Perdiguers (la Baronia de Rialb), masia del municipi de la Baronia de Rialb
* Perdiguers (Castellar de la Ribera), masia del municipi de Castellar de la Ribera
# Passador de Combat de Submarins

El Passador de Combat de Submarins (alemany: U-Boot-Frontspange), va ser una condecoració militar de la Kriegsmarine alemanya de la Segona Guerra Mundial atorgada als titulars de la Insígnia de guerra dels Sumbarins per reconèixer el servei de combat i el valor continuat.

## Història

La condecoració es va instituir el 15 de maig de 1944 per alinear la força dels submarins amb altres branques de les forces armades alemanyes, totes les quals tenien un premi similar per reconèixer el valor. No hi havia mèrits especificats per obtenir el premi; la condecoració es basava en les recomanacions del comandant de l'U-boat i estava subjecta a l'aprovació de Karl Dönitz. Els premis sovint eren deguts al nombre de patrulles completades o demostracions de valor en combat. El fermall es portava a la part superior esquerra del pit.

## Disseny

Wilhelm Ernst Peekhaus de Berlín va presentar el disseny de la insígnia, que consistia en una corona de llorer central amb un submarí estilitzat i ales de fulles de roure. Les ales a banda i banda estaven formades per sis fulles de roure esglaonades (per a un total de dotze). Dues espases creuades decoraven la part inferior de la corona central; el submarí del mig imitava el disseny de la insígnia de guerra d'U-Boat. La corona integrava una àguila amb ales rebaixades sostenint una esvàstica. Un cop acabada la guerra, els mariners a Alemanya només podien portar la medalla si no incloïa emblemes nacionalsocialistes, d'acord amb l'Ordensgesetz alemany. Per a aquest propòsit existeix un disseny alternatiu amb una corona de llorer completa (sense àguila ni esvàstica) amb un emblema submarí centrat.

## Classes

El premi es va atorgar en dues classes. Les classes de la insígnia es fabricaven en bronze o plata.
* Bronze: el grau inferior i atorgat en funció del nombre de patrulles de guerra, el grau de riscos implicats en la missió i per la valentia personal.
* Plata: el 24 de novembre de 1944, es va introduir la classe de plata per reconèixer encara més els titulars de bronze amb mèrits continuats, un major risc i actes de valor.

## Referències

* 1 2 3 4 5 6 Angolia, 1987, p. 152.
* ↑ Angolia, 1987, p. 153.
* ↑ Ailsby, 1987, p. 125.

## Bibliografia

* Ailsby, Christopher. Combat Medals of the Third Reich. Harpercollins, 1987. ISBN 978-0850598223.
* Angolia, John. For Führer and Fatherland: Military Awards of the Third Reich. R. James Bender Publishing, 1987. ISBN 0912138149.
# Passador de corbata

* No s'ha de confondre amb Agulla de corbata.
El passador, agafador o travador de corbata és un accessori, una gafa en forma de doble barreta plana oberta per un extrem, que manté la corbata tot fixant-la a la camisa i garantint que pengi ben dreta. El català passador de corbata equival a l'anglès tie bar, tie clip, tie pin; a l'espanyol pasador de corbata; al francès fixe-cravate, pince à cravate o pince-cravate; etc.
El passador de corbata tingué el màxim apogeu en la dècada de 1920, a partir de la qual arraconà la tradicional agulla de corbata. És menys subtil que aquesta, més gros i visible, però d'ús més simple, generalment de preu més accessible; A més, evita de punxar la corbata i, per tant, de malmetre-la.
Alhora que útil, el passador de corbata és també un accessori decoratiu; tradicionalment metàl·lic, avui dia també pot ésser peça de bijuteria, o de material plàstic, etc.
Un sistema alternatiu de mantenir la corbata subjecta és la cadena de corbata.

## Vegeu també

* Agulla de corbata
* Cadena de corbata
* Corbata
* Vestit (home)

## Referències

* ↑ Alcover, Antoni M.; Moll, Francesc de B. «Agafador». A: Diccionari català-valencià-balear. Palma: Moll, 1930-1962. ISBN 8427300255.
* ↑ Alcover, Antoni M.; Moll, Francesc de B. «Travador». A: Diccionari català-valencià-balear. Palma: Moll, 1930-1962. ISBN 8427300255.
# Passada-Nogueres

La Passada-Nogueres és un jaciment prehistòric de l'Alt penedès del municipi de Sant Quintí de Mediona a la comarca de l'Alt Penedès, identificat com un taller o centre de producció i explotació de sílex.
La seva cronologia abraça el Paleolític Inferior Arcaic (-600.000 a -120.000), el Paleolític Inferior Mitjà-Indiferenciat (-120.000 a -50.000) i el Paleolític Mitjà (-90.000 a -33.000). El jaciment és en una zona de conreus al nord del camí que uneix la granja de La Passada amb La Noguera, amb un substrat geològic que està format per antigues terrasses del Riudebitlles o Mediona. Les primeres prospeccions de les quals es té registre són de l'any 1979-1980 a càrrec d'Antoni Freixas, membre de la Secció d'Arqueologia del Museu de Vilafranca del Penedès. Aquest jaciment és un dels que Freixas va identificar a la zona juntament amb uns altres cinc, Turó de la Noguera, jaciment arqueològic del Turó, la Bòria-la Passada i les Barquies, tots ells amb restes d'indústria lítica en superfície. Segons els estudis de la indústria lítica en sílex recollida, aquesta pertany al mosterià amb peces més arcaiques de possible filiació de la fi del Paleolític Inferior.

## Referències

* 1 2 «Passada-Nogueres». Invarque. Generalitat de Catalunya, s.d. [Consulta: 16 agost 2018].
* ↑ Freixas, Antoni; Mir, Anna «El jaciment paleolític de la Noguera a Sant Quintí de Mediona, Alt Penedès». Cypsela: revista de prehistòria i protohistòria, 6, 1987, pàg. 191–200. ISSN: 2385-3344.

## Enllaços externs

* E-gipci. Inventari del Patrimoni Cultural Immoble Català. Direcció General d'Arxius, Biblioteques, Museus i Patrimoni de la Generalitat de Catalunya
# Patrick Sang

Patrick Sang (Kapsisiywa, Nandi District, 11 d'abril, 1964) és un atleta kenyià, ja retirat, especialista en els 3.000 metres obstacles.
Sang guanyà tres medalles d'argent en la prova de 3000 metres obstacles en tres competicions majors:
* Campionat del Món d'atletisme de 1991
* Jocs Olímpics d'Estiu de 1992
* Campionat del Món d'atletisme de 1993
Fou medalla d'or als Jocs Panafricans de 1987 disputats a Kenya.
La seva millor marca en 3000 metres obstacles és de 8:03.41, establerta el 1997. A finals dels 1990 competí en proves com la marató i la mitja marató.

## Referències

* ↑ «Olympedia – Patrick Sang». [Consulta: 16 abril 2023].
* ↑ «Patrick SANG | Profile | World Athletics». [Consulta: 16 abril 2023].

## Enllaços externs

* (anglès) IAAF, perfil de Patrick Sang
# Papamosques tricolor

El papamosques tricolor (Ficedula tricolor) és una espècie d'ocell de la família dels muscicàpids (Muscicapidae). És troba al centre i sud de la Xina, el nord de l'Himàlaia i el sud-est asiàtic. El seu hàbitat natural són els boscos tropicals i subtropicals de frondoses humits de l'estatge montà. El seu estat de conservació es considera de risc mínim.

## Referències

* ↑ Fundació Barcelona Zoo; Institut Català d’Ornitologia; TERMCAT, Centre de Terminologia. «papamosques tricolor». Diccionari dels ocells del món. TERMCAT. [Consulta: 15 juliol 2022].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 706. ISBN 978-84-16728-37-4.
* ↑ BirdLife International. «Slaty-blue Flycatcher. Ficedula tricolor» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 15 juliol 2022].
# Papamosques selvàtic

El papamosques selvàtic (Fraseria ocreata) és una espècie d'ocell de la família dels muscicàpids (Muscicapidae) pròpia de l'Àfrica occidental i central. Es troba a tota la selva tropical subsahariana. El seu estat de conservació es considera de risc mínim

## Referències

* ↑ Fundació Barcelona Zoo; Institut Català d’Ornitologia; TERMCAT, Centre de Terminologia. «papamosques selvàtic». Diccionari dels ocells del món. TERMCAT. [Consulta: 27 desembre 2021].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 695. ISBN 978-84-16728-37-4.
* ↑ BirdLife International. «African Forest-flycatcher. Fraseria ocreata» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 27 desembre 2021].
# Pau III de Constantinoble

Pau III (en grec antic: Παύλος Γ΄) va ser patriarca de Constantinoble de l'any 687 al 693. Va succeir a Teodor I de Constantinoble.
Era un dels secretaris particulars de l'emperador Justinià II Rinotmet. Va presidir el Concili de Trullo o Concili Quintisext (Πενθέκτη Σύνοδος, Penthékti Sýnodos) convocat per aquest emperador, que va agrupar 227 prelats reunits a Constantinoble l'any 692, per reafirmar els cànons dels concilis ecumènics cinquè i sisè.
Pau III va subscriure els 102 cànons que es van aprovar en aquell Concili, i això va ser un dels motius de l'enfrontament entre l'emperador Justinià II i el papa Sergi I. L'Església Ortodoxa el va declarar sant, i la seva festivitat la celebra el dia 30 d'agost.

## Referències

* ↑ «Paulos III». Ecumenic Patriarchate of Constantinople. [Consulta: 2 juliol 2023].
# Pau II

Pau II és el nom dels següents personatges:
* Papa Pau II (Venècia, 1417 -?)
* Pau II de Constantinoble, patriarca de Constantinoble
* Pau II d'Emesa, bisbe romà d'Orient d'Emesa
Viccionari
# Periple del Pont Euxí

El Periple del Pont Euxí (en grec antic: Περίπλους τοῦ Εὐξείνου Πόντου, Períplūs tū Euxéinū Póntū, llatí: Periplus Ponti Euxini) és un periple o guia detallada destinada als viatgers, de la riba del Pont Euxí (la mar Negra). Va ser escrita per Flavi Arrià, probablement quan era prefecte de Capadòcia.
Escrit en forma de carta dirigida a l'emperador Hadrià, que estava particularment interessat en la geografia i havia visitat personalment una gran part dels seus extensos dominis. Conté un estudi topogràfic precís de les costes de l'Euxí, de Trapezunt fins a Bizanci, i la va escriure probablement mentre ocupava el càrrec de legat a Capadòcia, poc temps abans que esclatés la guerra contra els alans. Al mateix temps va elaborar unes notes militars amb propostes per l'atac de l'exèrcit romà contra els bàrbars, recollides en un breu fragment, que va escriure, segons diu, al vintè any del regnat de l'emperador, i que contenia, a més d'un breu relat d'antics escriptors sobre el tema, una descripció de l'ordenació d'un exèrcit en general.
El propòsit del Periple i de les notes era informar a l'emperador de la «disposició de la terra» i fornir-li la informació necessària, per exemple les distàncies entre les ciutats i els punts que podrien proporcionar un port segur als vaixells en cas de tempesta, si Adrià volia iniciar una expedició militar a la regió.
El Periple conté, segons Edward Gibbon, «tot el que el governador de Capadòcia havia vist de Trapezunt fins a Dioscúrias». Mentre Arrià dona molta informació sobre el costat sud i est de l'Euxí, quan parla de la riba nord deix de mencionar grans espais i les seves mesures són menys precises.

## Referències

* ↑ Colby, F. M. (ed.). The New international encyclopædia. Nova York: Dodd, Mead and Co, 1926, p. 44.
* ↑ Rose, Hugh James. New general biographical dictionary. Londres: Fellowes, 1857, p. 207.
* ↑ Cotton, Hannah M. (ed.). Rome, the Greek world, and the East. Vol. 2. Chape Hill: The University of North Carolina Press, 2018, p. 183. ISBN 9780807828526.
* ↑ Smith, William (ed.). «Pontus». Dictionary of Greek and Roman Geography (1854). [Consulta: 20 gener 2021].
# Peggy Lipton

Peggy Lipton (Nova York, 30 d'agost de 1946 - Los Angeles, 11 de maig de 2019) va ser una actriu, cantant i model americana. Va assolir la fama principalment arran del seu paper a la sèrie The Mod Squad (1968-73) pel que va guanyar el Globus d'Or a la millor actriu en sèrie de televisió dramàtica el 1970. Va interpretar gran quantitat de papers durant una cinquantena d'anys tant al teatre com a la televisió i el cinema, inclòs el de Norma Jennings a la sèrie Twin Peaks, de David Lynch.
Va ser mare de les actrius Rashida Jones i Kidada Jones, fruit del seu matrimoni amb el músic Quincy Jones.

## Filmografia seleccionada

* Fatal Charm (1990)
* Twin Peaks: Els últims dies de Laura Palmer (1992)
* El missatger del futur (1997)
* The Intern (2000)
* Somnis d'adolescent (2001)
* When in Rome (2010)
* A Dog's Purpose (2017)

## Referències

* ↑ Rottenberg, Josh. «Actress Peggy Lipton, star of ‘The Mod Squad' and ‘Twin Peaks,’ dies at 72». [Consulta: 13 maig 2019].
# Permanganat de sodi

El permanganat de sodi és un compost químic amb la fórmula NaMnO$_4$. A causa de la seva gran solubilitat, les seves solucions aquoses s'utilitzen com a gravadors en circuits impresos. Està guanyant popularitat en el tractament de l'aigua per al control del sabor, l'olor i el musclo zebrat. El coet V-2 l'utilitzava en combinació amb el peròxid d'hidrogen per impulsar una turbobomba de combustible.

## Referències

* ↑ Reidies, Arno H. Manganese Compounds (en anglès). Weinheim, Germany: Wiley-VCH Verlag GmbH & Co. KGaA, 2000-06-15, p. a16_123. DOI 10.1002/14356007.a16_123. ISBN 978-3-527-30673-2.
* ↑ «Drinking Water Treatability Database» (en anglès). [Consulta: 18 abril 2020].
* ↑ Kennedy, Gregory P., 1940-. Vengeance weapon 2 : the V-2 guided missile. Published for the National Air and Space Museum by the Smithsonian Institution Press, 1983.
# Permeació

En física, la permeació és la penetració d'un permeat (un fluid tal com un líquid, gas o vapor) a través d'un sòlid. Està directament relacionat amb el gradient de concentració del permeat, la permeabilitat intrínseca del material, i la difusivitat màssica del material. La permeació es modela amb equacions tals com les lleis de difusió de Fick i es pot mesurar utilitzant eines com un minipermeàmetre.
Existeix un tipus de permeació per separar compostos gasos (vegeu Permeació gasosa).

## Referències

* ↑ Fu, Jinlong; Thomas, Hywel R.; Li, Chenfeng «Tortuosity of porous media: Image analysis and physical simulation». Earth-Science Reviews, 212, 01-01-2021, pàg. 103439. Bibcode: 2021ESRv..21203439F. DOI: 10.1016/j.earscirev.2020.103439.

## Bibliografia

* Bejarano, Eva «Plàstic en contacte amb els aliments». Tecnologia i Ciència dels Aliments, Núm. 5, 01-06-2000, pàg. 13.
# Peter Platzer

Peter Platzer (29 de maig de 1910 - 13 de desembre de 1959) fou un futbolista austríac de la dècada de 1930.
Fou internacional amb Àustria, amb la qual participà en la Copa del Món de 1934. Més tard jugà amb la selecció d'Alemanya. Pel que fa a clubs, fou jugador de Brigittenauer AC, Floridsdorfer AC, i Admira Viena.

## Referències

* ↑ Copa do Mundo da FIFA Itália 1934 Arxivat 2011-08-08 a Wayback Machine.
* ↑ «FIFA profile». Arxivat de l'original el 2015-02-12. [Consulta: 5 agost 2018].
* ↑ rsssf profile
# Pere Arcas i Mas

Pere Arcas i Mas (Barcelona, 29 de setembre de 1927 – Barcelona, 6 d'agost de 2017) militant del PSUC i represaliat polític durant el franquisme. En la seva infància va viure exiliat a la URSS com a part dels Nens de Rússia.

## Biografia

Pere Arcas i Mas va néixer el 29 de setembre de 1927 a la ciutat de Barcelona. Fill de pares republicans i sindicalistes, el seu pare ocupava un càrrec en la direcció de la UGT de Barcelona durant la guerra civil espanyola, va viure els primers anys de la seva vida en la II República espanyola i el posterior conflicte civil. Amb l'esclat de la guerra anà a viure a Santa Coloma amb la seva àvia per protegir-se del conflicte.
Quan tenia dotze anys, amb l'entrada de les tropes franquistes a Catalunya i el final del conflicte va marxar amb la seva mare a l'exili a França. Fingint ser coix va poder travessar la frontera i seguir al costat de la seva mare, amb qui es va instal·lar a un poble prop de la ciutat d'Agen durant cinc mesos. El seu pare, gràcies a les seves vinculacions polítiques, va poder exiliar-se a la URSS poc després de travessar la frontera amb França i va reclamar la seva dona i fill. A Moscou es retrobà tota la família. Pere no retornà a Catalunya fins 20 anys després.
Pere Arcas fou enviat a una casa de nens espanyols, els coneguts com a Nens de Rússia, prop de Moscou. Els pares de Pere, a diferència de la majoria dels altres nens van seguir vivint a Rússia i podien visitar-lo. Amb l'escalat de la Segona Guerra Mundial i la invasió Nazi de la URSS el 1941 van ser evacuats a l'Àsia central, a la ciutat de Kokand. El 1943 juntament amb un grup de joves espanyols, Pere Arcas s'allistà a l'Exèrcit Roig per donar suport al front, tot i que no hi va arribar a lluitar mai, per ser considerat massa jove, tenia 16 anys.
En finalitzar la guerra la majoria d'espanyols van ser desmobilitzats de l'exèrcit i Pere Arcas anà a treballar a una fàbrica d'aviació de Moscou. S'està allà fins al 1957 quan retornà a Barcelona.
Amb l'arribada a Catalunya Pere Arcas s'afilià i milità activament al PSUC que actuava clandestinament. La dificultat de l'activitat política dissident del règim el va dur a ser detingut en diverses ocasions. Una d'aquestes detencions va convertir-se finalment en una estada a la Presó Model, on es va estar tres mesos, però finalment va quedar lliure després que la justícia no trobés cap incompliment concret.
Amb la finalització de la dictadura Franquista la seva vida es va normalitzar i va poder mantenir-se actiu políticament participant en l'associació d'Amics de la ONU, CCOO o l'Associació Catalana d'Expresos Polítics del Franquisme.

## Referències

* 1 2 3 4 «Pedro Arcas Mas». Trauma. Niños de la guerra y el exilio, pàg. 137-139.
* 1 2 3 4 «Amb ulls de nen. Un Retrat de la 2a República, la Guerra Civil i la Postguerra a Catalunya» p. 89-94. Joan Aldavert i Carlos López, 03-11-2015. [Consulta: 25 maig 2021].
* ↑ «Catalunya Resistent num. 89». Associació Catalana d'Expresos Polítics del Franquisme, 3r trimestre 2017. [Consulta: 25 maig 2021].
# Philipp Jacob Sachs von Löwenheim

Philipp Jacob Sachs von Löwenheim (1627-1672) fou un metge alemany, actiu a la seva ciutat natal de Breslau, aleshores part d'Alemanya.
Va estudiar als Països Baixos, Strasburg, París i Montpeller i va obtenir el doctorat el 1651 a Pàdua. Després dels estudis, es va establir a Breslau. El 30 de desembre de 1658 va ser elegit membre de l' Acadèmia de les Ciències «Leopoldina» a Halle. A Breslau va ser un dels fundadors de la més antiga revista sobre medicina i ciències naturals del món: Miscellanea Curiosa Medico-physica Academiae Naturae Curiosorum sive Ephemeridum medico-physicarum germanicarum curiosarum. És conegut per la seva obra Ampelographia, sive de vitis vinifera ejusque partium consideratio. (Ampelografia, o consideració sobre la vinya i les seves parts)., un tractat sobre la viticultura, la vinya i les seves malalties.

## Referències

* ↑ Sachs von Löwenheim, Philipp Jacob. Ampelographia sive vitis viniferae ejusque partium consideratio physico-philologico-historico-medico-chymica (etc.) (cum appendice seu racematione succincta.) (en llatí). Leipzig: Impensis Viti Jacobi Trescheri, 1661.
* ↑ Markgraf, Hermann. «Sachs von Löwenheim, Philipp Jakob». A: Allgemeine Deutsche Biographie. tom30. Historische Kommission bei der Bayerischen Akademie der Wissenschaften, 1890, p. 142–143.
# Philipp Max

Philipp Martin Max (pronunciació alemanya:; nascut el 30 de setembre de 1993) és un futbolista professional alemany que juga com a carriler esquerre pel PSV Eindhoven i per la selecció alemanya.

## Carrera
### Schalke 04

Es va unir al FC Schalke 04 el 2010 provinent del Bayern de Múnic i va fer el seu debut a la Bundesliga el 25 de març de 2014 contra el Borussia Dortmund, substituint a Julian Draxler.

### Karlsruher SC

El 30 d'abril de 2014 va signar un contracte per tres anys amb el Karlsruher SC, que seria vigent la temporada següent.

### FC Augsburg

El 4 d'agost de 2015 Max es va unir al FC Augsburg en un traspàs que va costar 3,6 milions d'euros.

## Referències

* ↑ Philipp Max, Fitxa a Soccerway
* ↑ https://int.soccerway.com/matches/2014/03/25/germany/bundesliga/bv-borussia-09-dortmund/fc-schalke-04/1487258/
* ↑ «Debut en la Bundesliga» (en alemany). ligainsider.de. [Consulta: 6 maig 2014].
* ↑ «Karlsruhe pispa Philipp Max al Schalke 04» (en alemany). focus.de. [Consulta: 6 maig 2014].
* ↑ «Augsburg signa el jugador del Karlsruher SC Philipp Max mentre que Baba Rahman té la porta oberta» (en anglés). ESPN FC, 04-08-2015. [Consulta: 4 agost 2015].

## Enllaços externs

* Philipp Max a fussballdaten.de (alemany)
* Philipp Max a WorldFootball.net (anglès)
* Philipp Max, Fitxa a Soccerway